《雁荡吟送秦文学还吴》
元代·陈德永

雁之荡兮，乃在瓯越之野，瀛海之堧，有万菡萏镵青天。

东南形胜此其最，我尝著屐周览于其间。厥初宰物孕雄怪，元气混沌何由穿。

巨灵运斤凿鬼窍，列缺吐火施神鞭。遂令后尔万万古，见此错愕难为言。

上疑日车解辔倾侧过，下恐地轴挠动相钩牵。昨梦寻君拂烟去，有拥芝盖导我前。

崩崖旁豁瞰空洞，回溪不定行蜿蜒。狂雷砰訇起何处，白龙喷薄飞层巅。

熊蹲豹掷，若怒若啼。霞明雾涌，倏闪倏开。重重掩掩，变幻不可以极兮，我方矫首睨立乎云梯。

南望海水不满杯，湾环下绕山足来。仰攀玉女驾，笑踏飞鸾低。

群仙集倒影，杂佩中徘徊。耸身直上浩无际，海月正挂吹箫台。

于焉得深悟，扶桑警天鸡。蘧蘧惊觉在枕席，但闻落叶如雨风凄凄。

君来谢我欲西迈，惜此不及穷扶携。我知君身有灵气，世上尘土胡能迷。

推仁泽物本我事，成功敛退真奇哉。碧桃花发俟君到，勿使引领双眉摧。

作者简介：元台州黄岩人，字叔夏，号两峰。少师从盛象翁、林弦斋。台省辟为和靖书院山长，累官江浙儒学提举。有《两峰惭草》。